Πρόταση ΣΥΣΤΑΣΗΣ ΤΟΥ ΣΥΜΒΟΥΛΙΟΥ για τη διευκόλυνση της εισδοχής υπηκόων τρίτων χωρών για σκοπούς επιστημονικής έρευνας στην Ευρωπαϊκή Κοινότητα

(υποβληθείσες από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι λόγοι για τους οποίους είναι απαραίτητο να επιταχυνθεί η μεταφορά της οδηγίας χάρη στα μέτρα που περιλαμβάνονται στη σύσταση εξηγήθηκαν ήδη στην ανακοίνωση. Η πρόταση σύστασης καλύπτει τέσσερις τομείς στους οποίους τα κράτη μέλη καλούνται να θεσπίσουν σταδιακά μέτρα για να διευκολύνουν την εισδοχή των ερευνητών τρίτων χωρών. Αφορούν αντίστοιχα την εισδοχή για σκοπούς έρευνας, τη χορήγηση τίτλου διαμονής, την οικογενειακή επανένωση, και τη λειτουργική συνεργασία μεταξύ των κρατών μελών και της Επιτροπής. Για κάθε ένα από αυτούς τους τομείς, προσδιορίζονται συγκεκριμένα μέτρα και υποβάλλονται για έγκριση στο Συμβούλιο με σκοπό την εφαρμογή τους από τα κράτη μέλη. Ο στόχος είναι θεσπιστεί μία πρώτη σειρά μέτρων εντός ενός έτους από την έγκριση της σύστασης από το Συμβούλιο.

Η νομική βάση της πρότασης σύστασης καθορίστηκε σε σχέση με το αντικείμενο των τεσσάρων τομέων που καλύπτονται και απαριθμούνται ανωτέρω: υπάγονται στο άρθρο 62 της συνθήκης ΕΚ. Όπως και με την οδηγία, η Δανία δεν θα συμμετέχει στην έγκριση της πρότασης οδηγίας η οποία δεν θα τη δεσμεύει και δεν θα εφαρμόζεται σε σχέση με αυτήν δυνάμει των άρθρων 1 και 2 του πρωτοκόλλου για τη θέση της Δανίας που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας. Δεν θα εφαρμόζεται επίσης στο Ηνωμένο Βασίλειο και στην Ιρλανδία δυνάμει των άρθρων 1 και 2 του πρωτοκόλλου για τη θέση του Ηνωμένου Βασιλείου και της Ιρλανδίας, εκτός εάν αυτά τα κράτη αποφασίσουν διαφορετικά σύμφωνα με τις λεπτομέρειες που ορίζονται στο προαναφερόμενο πρωτόκολλο.

Λαμβάνοντας υπόψη τον επείγοντα χαρακτήρα και τη σημασία αυτών των μέτρων, σε σχέση με τους στόχους του Ευρωπαϊκού Συμβουλίου της Λισσαβόνας, αυτά θα υλοποιηθούν καλύτερα σε κοινοτικό επίπεδο λόγω των διαστάσεων και των αποτελεσμάτων τους.

ΣΧΟΛΙΑΣΜΟΣ ΤΩΝ ΜΕΤΡΩΝ

1. εισδοχή για σκοπούς έρευνας

Το πρώτο σύνολο μέτρων της σύστασης αφορά την πρόσβαση σε θέσεις ερευνητών στην αγορά της απασχόλησης. Στοχεύει να εξασφαλίσει στους υπηκόους τρίτων χωρών ταχεία, εύκολη και απεριόριστη χρονικά πρόσβαση σε θέσεις ερευνητών.

α) Το πρώτο μέτρο αφορά τις άδειες εργασίας. Εφόσον γίνεται δεκτό ότι η Ευρωπαϊκή Ένωση στερείται ερευνητών και ότι οι ανάγκες της στον συγκεκριμένο τομέα θα αυξηθούν κατά τα προσεχή έτη σε συνάρτηση με τους στόχους του Ευρωπαϊκού Συμβουλίου που υπενθυμίζονται στην ανακοίνωση, δεν υπάρχει πλέον λόγος να ελέγχεται η αγορά της απασχόλησης πριν να δοθεί η δυνατότητα σε υπήκοο τρίτης χώρας να καταλάβει ερευνητική θέση. Η κατάργηση των αδειών εργασίας θα συντομεύσει τη διαδικασία εισδοχής των ερευνητών στην επικράτεια. Πριν από την πλήρη κατάργηση που προβλέπεται στην οδηγία, τα κράτη μέλη καλούνται να επιλέξουν μεταξύ απαλλαγής ή αυτοδίκαιης χορήγησης αδείας σε συνάρτηση με τη μέθοδο που ανταποκρίνεται καλύτερα στον τρόπο με τον οποίο οι διοικήσεις που είναι επιφορτισμένες με τις πολιτικές απασχόλησης και μετανάστευσης διοργανώνουν τη συνεργασία τους.

β) Για τους ίδιους λόγους, οι ερευνητές υπήκοοι τρίτων χωρών δεν θα πρέπει να υπόκεινται σε ποσοστώσεις. Η σύσταση δεν εκφράζεται σχετικά με τη χρησιμοποίηση ποσοστώσεων από τα κράτη μέλη, αλλά προτείνει ότι οι υπήκοοι τρίτων χωρών οι οποίοι είναι υποψήφιοι για θέσεις ερευνητών δεν υπόκεινται σε περιορισμούς εισόδου από αυτές τις ποσοστώσεις όταν αυτές υπάρχουν.

γ) Πάντα για τους ίδιους λόγους, η πρόσβαση στις θέσεις ερευνητών δεν θα πρέπει να περιορίζεται χρονικά σε μία ανώτατη περίοδο, γεγονός το οποίο δεν εμποδίζει τη δυνατότητα να χορηγούνται στους ερευνητές τίτλοι διαμονής περιορισμένης διάρκειας στο βαθμό που αυτοί είναι απεριόριστα ανανεώσιμοι. Η σύσταση προβλέπει σε σχέση με το θέμα μία παρέκκλιση στην περίπτωση μέτρων που αποβλέπουν στην καταπολέμηση της διαρροής επιστημόνων, εάν η πολιτική που ακολουθείται από κάποιο κράτος μέλος συνδέει την πρόσβαση σε θέση ερευνητή με την επιστροφή στη χώρα καταγωγής για να αναπτύξει εκεί τις αποκτηθείσες γνώσεις.

2. Τίτλος διαμονής

Το δεύτερο σύνολο μέτρων αφορά τη διάρκεια και τη χορήγηση των τίτλων διαμονής.

α) Για να μπορεί η Ευρωπαϊκή Ένωση να προσελκύσει ερευνητές τρίτων χωρών είναι απαραίτητο να υπάρχει απλή και ταχεία διαδικασία έκδοσης του τίτλου διαμονής. Η σύσταση προτείνει κατά συνέπεια στα κράτη μέλη να ορίσουν ως στόχο την έκδοση του τίτλου εντός τριάντα ημερών κατ' ανώτατο όριο.

β) Το δεύτερο μέτρο σχετικά με τον τίτλο διαμονής αφορά τη διάρκεια της εισδοχής στην αγορά της εργασίας. Στόχος είναι να καταργηθούν οι χρονικοί περιορισμοί και να εξασφαλιστεί ότι ο τίτλος διαμονής των ερευνητών μπορεί κατ' αρχήν να ανανεωθεί σε όλες τις περιπτώσεις. Όπως και για την άδεια εργασίας, η σύσταση δέχεται παρεκκλίσεις από αυτή την αρχή στο πλαίσιο της καταπολέμησης της διαρροής επιστημονικού δυναμικού.

γ) Το τρίτο μέτρο στοχεύει να διευκολύνει τη μετάβαση προς τη μεταφορά και την εφαρμογή της οδηγίας. Δεδομένου ότι το σύστημα που προτείνει αναγνωρίζει το σημαντικό ρόλο του ερευνητικού οργανισμού στη διαδικασία χορήγησης του τίτλου διαμονής, η σύσταση προτείνει στα κράτη μέλη να προσεγγίσουν χωρίς καθυστέρηση αυτό το μηχανισμό. Αυτή η μετάβαση θα είναι σημαντική για να δημιουργηθεί σχέση εμπιστοσύνης μεταξύ των ερευνητικών οργανισμών και των αρμόδιων για τη μετανάστευση αρχών των κρατών μελών, η οποία θα είναι θεμελιώδης για την εφαρμογή της οδηγίας. Αυτή η σταδιακή ανάμειξη θα μπορούσε να αφορά, κατ' επιλογή των κρατών μελών, την επικύρωση της ιδιότητας του ερευνητή, την αξιολόγηση του ερευνητικού σχεδίου (ιδιαίτερα όσον αφορά τη χρηματοδότησή του), την αξιολόγηση των πόρων του ερευνητή κατά τη διάρκεια της διαμονής του, την υποβολή της αίτησης για τη χορήγηση τίτλου διαμονής προς όφελος του ερευνητή, κ.λ.π.

3. Οικογενειακή επανένωση

Πρόκειται για ένα πολύ σημαντικό στοιχείο για τον ερευνητή υπήκοο τρίτης χώρας ο οποίος προτίθεται να εγκατασταθεί στην Ευρώπη. Η δυσκολία να καλέσει την οικογένειά του ή η αδυναμία εξεύρεσης εργασίας ενός μέλους της οικογένειας αποτελούν σημαντικά φρένα στην κινητικότητα των ερευνητών και μπορούν να τους παροτρύνουν να επιλέξουν κάποιον άλλο προορισμό. Έχει κατά συνέπεια θεμελιώδη σημασία να διευκολυνθεί η είσοδος και η διαμονή των μελών της οικογένειας των ερευνητών τους οποίους η Ευρωπαϊκή Ένωση δέχεται στην επικράτειά της. Λαμβάνοντας υπόψη το γεγονός ότι η οδηγία σχετικά με το δικαίωμα οικογενειακής επανένωσης εγκρίθηκε επίσημα στις 22 Σεπτεμβρίου 2003, δεν κρίθηκε απαραίτητο να υπάρξει εκ νέου νομοθέτημα σχετικά με το ζήτημα. Είναι κατά συνέπεια απαραίτητο να αντιμετωπιστεί το συγκεκριμένο ζήτημα στο πλαίσιο της σύστασης που προτείνει στα κράτη μέλη να θεσπίσουν διάφορα μέτρα πιο ευνοϊκά από την οδηγία για το δικαίωμα οικογενειακής επανένωσης.

α) Τα κράτη μέλη που δεν θα επέτρεπαν την επανένωση των μελών της οικογένειας για τα οποία η επανένωση είναι απλά προαιρετική καλούνται να προωθήσουν την εισδοχή τους όταν ο αιτών την επανένωση είναι ερευνητής.

β) Προτείνεται να μην αντιτάσσεται σε αίτηση επανένωσης την οποία υποβάλλει ερευνητής το γεγονός ότι αυτή κατατέθηκε ενώ τα μέλη της οικογένειας ευρίσκονται ήδη στην επικράτεια σε νόμιμη κατάσταση. Η οδηγία σχετικά με το δικαίωμα οικογενειακής επανένωσης παρέχει τη δυνατότητα να γίνονται δεκτές αυτές οι αιτήσεις και η σύσταση αναγνωρίζει γενικότερα αυτή τη δυνατότητα στους ερευνητές. Οι προσπάθειες που καταβλήθηκαν για να ευνοηθεί η εισδοχή των ερευνητών προς όφελος των οποίων προτείνεται κυρίως να τους παρέχεται η δυνατότητα υποβολής αιτήσεων εισδοχής επιτόπου θα μπορούσαν πράγματι να ακυρωθούν από την αντιτασσόμενη άρνηση σε αιτήσεις οικογενειακής επανένωσης που υποβάλλονται επιτόπου, η οποία κρίνεται στη συγκεκριμένη περίπτωση δυσανάλογη.

γ) Η δυνατότητα εργασίας των μελών της οικογένειας του ερευνητή αποτελεί σαφώς σημαντικό στοιχείο στην απόφαση του ερευνητή να εγκατασταθεί ή όχι στην Ευρώπη. Χάρη συνοχής προτείνεται κατά συνέπεια να χορηγείται στα μέλη της οικογένειας η πλέον ευνοϊκή μεταχείριση που επιφυλάσσεται για υπηκόους τρίτης χώρας.

δ) Αυτό το μέτρο αφορά τη διάρκεια της διαδικασίας χορήγησης των τίτλων διαμονής στα μέλη της οικογένειας. Όπως και για τον ίδιο τον ερευνητή, η σύσταση προτείνει στα κράτη μέλη συντομότερη προθεσμία από εκείνη που προβλέπεται στο εθνικό τους δίκαιο για την οικογενειακή επανένωση και σε κάθε περίπτωση συντομότερη προθεσμία από την ανώτατη προθεσμία των 9 μηνών που προβλέπεται από την οδηγία.

ε) Πάντα με την ίδια προοπτική της ταχύτητας και της ανταγωνιστικότητας σε παγκόσμιο επίπεδο, η σύσταση καλεί τα κράτη μέλη να μην εφαρμόζουν περίοδο αναμονής στις αιτήσεις που κατατίθενται από τους ερευνητές.

4. Λειτουργική συνεργασία

Αυτό τελευταίο σκέλος της σύστασης το οποίο είναι οριζόντιου χαρακτήρα περιλαμβάνει σειρά συνοδευτικών μέτρων διοικητικού χαρακτήρα που αποβλέπουν να διευκολύνουν την εφαρμογή της σύστασης και, μεταγενέστερα, της οδηγίας.

α) Τα κράτη μέλη καλούνται να ενημερώνουν την Επιτροπή για τα μέτρα διευκόλυνσης που θεσπίζουν για την είσοδο και τη διαμονή των ερευνητών τρίτων χωρών.

β) Προκειμένου να υπάρξει καλύτερη γνώση των ροών των συγκεκριμένων προσώπων, τα κράτη μέλη παροτρύνονται να συγκεντρώνουν και να ανακοινώνουν στην Επιτροπή στατιστικές για τους τίτλους διαμονής που εκδίδουν στους ερευνητές και στα μέλη της οικογενείας τους.

γ) έωςστ)Με σκοπό να διευκολυνθεί η εισδοχή των ερευνητών και να προσδιοριστούν με ακρίβεια τα εμπόδια που αντιμετωπίζονται στην πράξη και οι λύσεις που μπορούν να εξευρεθούν, η σύσταση προβλέπει στα σημεία 3, 4 και 5 το διορισμό αρμοδίων επαφής για την εισδοχή των ερευνητών υπηκόων τρίτων χωρών στα αρμόδια υπουργεία (μετανάστευσης και έρευνας) καθώς και στις πρεσβείες έτσι ώστε να μπορούν να ενημερώνουν καλύτερα τους υπηκόους τρίτης χώρας που είναι υποψήφιοι για θέση ερευνητή στην Ευρωπαϊκή Ένωση. Αυτά τα ιδιαίτερα καθήκοντα μπορούν να ανατεθούν σε ήδη απασχολούμενο μέλος του προσωπικού. Οι ερευνητικοί οργανισμοί καλούνται επίσης στο σημείο 6 να διορίσουν στο εσωτερικό τους έναν αρμόδιο επαφής για να πληροφορεί τους ερευνητές τρίτων χωρών και να διευκολύνει τη συνεργασία με την αρμόδια για τη μετανάστευση διοίκηση των κρατών μελών λόγω του ρόλου που θα διαδραματίζουν στη διαδικασία εισδοχής δυνάμει της οδηγίας.

ζ) Τέλος, ενθαρρύνεται η δικτύωση στο επίπεδο των κρατών μελών. αυτή θα διευκολυνθεί σε μεγάλο βαθμό από τις προσπάθειες που έχουν ήδη καταβληθεί με την δημιουργία στο Διαδίκτυο της ευρωπαϊκής πύλης για την κινητικότητα των ερευνητών και τη μελλοντική δημιουργία του δικτύου του κέντρου κινητικότητας που καλύπτει 33 χώρες το οποίο θα είναι λειτουργικό στις αρχές του 2004.

2004/0062 (CNS)

Πρόταση ΣΥΣΤΑΣΗΣ ΤΟΥ ΣΥΜΒΟΥΛΙΟΥ για τη διευκόλυνση της εισδοχής των υπηκόων τρίτων χωρών για σκοπούς επιστημονικής έρευνας στην Κοινότητα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και κυρίως το άρθρο 63,,

την πρόταση της Επιτροπής [1],

[1] ΕΕ C [...] της [...], σ. [...].

τη γνώμη του Ευρωπαϊκού Κοινοβουλίου [2],

[2] ΕΕ C [...] της [...], σ. [...].

τη γνώμη της Ευρωπαϊκής Οικονομικής και Κοινωνικής Επιτροπής [3],

[3] ΕΕ C [...] της [...], σ. [...].

εκτιμώντας τα εξής:

(1) Με σκοπό να ενισχύσει και να διαρθρώσει την ευρωπαϊκή πολιτική έρευνας, η Επιτροπή έκρινε απαραίτητο [4], τον Ιανουάριο 2000, να δημιουργήσει τον ευρωπαϊκό χώρο έρευνας σαν κεντρικό άξονα των μελλοντικών ενεργειών της Κοινότητας στο συγκεκριμένο τομέα.

[4] COM (2000) 6 της 18ης Ιανουαρίου 2000.

(2) Εγκρίνοντας τον ευρωπαϊκό χώρο έρευνας, το Ευρωπαϊκό Συμβούλιο της Λισσαβόνας όρισε σαν στόχο της Κοινότητας να καταστεί μέχρι το 2010 η πλέον ανταγωνιστική και δυναμική οικονομία της γνώσης ανά την υφήλιο.

(3) Η παγκοσμιοποίηση της οικονομίας επιβάλλει μεγαλύτερη κινητικότητα για τους ερευνητές, γεγονός το οποίο αναγνώρισε το έκτο πρόγραμμα πλαίσιο έρευνας της Ευρωπαϊκής Κοινότητας ανοίγοντας περισσότερο τα προγράμματά του στους ερευνητές τρίτων χωρών.

(4) Ο αριθμός ερευνητών τους οποίους η Κοινότητα θα πρέπει να διαθέτει για να ανταποκριθεί στο στόχο της επένδυσης του 3% του ΑΕγχΠ στην έρευνα που ορίστηκε από το Ευρωπαϊκό Συμβούλιο της Βαρκελώνης υπολογίζεται σε 700 000 άτομα. Αυτός ο στόχος πρέπει να υλοποιηθεί μέσω ενός συνόλου συγκλινόντων μέτρων όπως η ενίσχυση της προσέλκυσης των νέων σε επιστημονικές σταδιοδρομίες, η αύξηση των δυνατοτήτων κατάρτισης και κινητικότητας στην έρευνα, η βελτίωση των προοπτικών σταδιοδρομίας για τους ερευνητές στο εσωτερικό της Κοινότητας και μεγαλύτερο άνοιγμα της Κοινότητας σε υπηκόους τρίτων χωρών που μπορούν να γίνουν δεκτοί για σκοπούς έρευνας.

(5) Αναμένοντας τη θέσπιση οδηγίας η οποία θα συμβάλλει στην υλοποίηση αυτών των στόχων δημιουργώντας μια διαδικασία για την εισδοχή των υπηκόων τρίτων χωρών για σκοπούς έρευνας, πρέπει να κληθούν τα κράτη μέλη, με την παρούσα σύσταση, να διευκολύνουν από τώρα αυτή την εισδοχή.

(6) Δεδομένου ότι η Κοινότητα παρουσιάζει έλλειμμα ερευνητών και πρέπει να διευκολύνει την εισδοχή, θα πρέπει να ευνοηθεί η πρόσβαση σε ερευνητικές θέσεις στην αγορά εργασίας, κυρίως με την απαλλαγή από την υποχρέωση άδειας εργασίας.

(7) Προκειμένου να είναι ανταγωνιστικά και ελκυστικά στο πλαίσιο του ανταγωνισμού σε παγκόσμιο επίπεδο, τα κράτη μέλη πρέπει να διευκολύνουν και να συντομεύσουν τις διαδικασίες τους για την έκδοση και την ανανέωση θεωρήσεων και τίτλων διαμονής στους ερευνητές.

(8) Η εφαρμογή της παρούσας σύστασης δεν πρέπει να ευνοήσει τη διαρροή επιστημόνων από αναδυόμενες ή αναπτυσσόμενες χώρες. Συνοδευτικά μέτρα που στοχεύουν να προωθήσουν σε αυτές τις περιπτώσεις την ένταξη των ερευνητών στη χώρα καταγωγής τους καθώς και να ευνοήσουν την κυκλοφορία των ερευνητών θα πρέπει να ληφθούν στο πλαίσιο της εταιρικής σχέση με τις χώρες καταγωγής με σκοπό την εγκαθίδρυση συνολικής μεταναστευτικής πολιτικής.

(9) Δεδομένου ότι τα ζητήματα που αφορούν την οικογενειακή επανένωση αποτελούν αποφασιστικό παράγοντα στην απόφαση του ερευνητή να επιλέξει την Κοινότητα για τη διεξαγωγή των ερευνών του, θα ήταν ενδεδειγμένο τα κράτη μέλη να διατηρούν ή να θεσπίζουν πιο ευνοϊκές διατάξεις σε σχέση με την οδηγία 2003/86 του Συμβουλίου της 22ας Σεπτεμβρίου 2003 σχετικά με το δικαίωμα οικογενειακής επανένωσης [5].

[5] ΕΕ L 251 της 3.10.2003, σ.12.

(10) Θα πρέπει να ενθαρρυνθεί η ανταλλαγή δεδομένων και βέλτιστων πρακτικών για να βελτιωθούν οι διαδικασίες εισδοχής των ερευνητών. Η παρούσα σύσταση προσδιορίζει επίσης ως παράγοντες βελτίωσης τις επαφές μεταξύ αρμόδιων διοικήσεων και την εργασία μέσω δικτύων.

(11) Η παρούσα σύσταση σέβεται τα θεμελιώδη δικαιώματα και τηρεί τις αρχές που αναγνωρίζονται κυρίως από τον Χάρτη θεμελιωδών δικαιωμάτων της Ευρωπαϊκής Ένωσης.

(12) Σύμφωνα με τα άρθρα 1 και 2 του πρωτοκόλλου για τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στη θέσπιση της παρούσας σύστασης και δεν δεσμεύεται από αυτήν,

ΣΥΣΤΗΝΕΙ ΣΤΑ ΚΡΑΤΗ ΜΕΛΗ:

1) όσον αφορά την εισδοχή για σκοπούς έρευνας:

α) να ευνοούν την εισδοχή ερευνητών στην Κοινότητα είτε απαλλάσσοντάς τους από την υποχρέωση άδειας εργασίας είτε προβλέποντας ότι αυτή η άδεια θα τους χορηγείται αυτοδικαίως.

β) να μην περιορίζει με ποσοστώσεις την εισδοχή υπηκόων τρίτων χωρών για την κάλυψη ερευνητικών θέσεων.

γ) να εξασφαλίζουν στους υπηκόους τρίτων χωρών τη δυνατότητα να εργάζονται ως ερευνητές χωρίς ανώτατο χρονικό περιορισμό, εκτός εξαίρεσης δικαιολογημένης από τις ανάγκες της χώρας καταγωγής των ερευνητών.

2) όσον αφορά τους τίτλους διαμονής:

α) να καθορίσουν ανώτατη προθεσμία 30 ημερών ως στόχο για τη χορήγηση των τίτλων διαμονής που ζητούνται από τους υπηκόους τρίτων χωρών για σκοπούς έρευνας.

β) να εξασφαλίζουν στους υπηκόους τρίτων χωρών που ασκούν καθήκοντα ερευνητή την ανανέωση του τίτλου διαμονής τους χωρίς χρονικούς περιορισμούς, εκτός εξαίρεσης δικαιολογημένης από τις ανάγκες της χώρας καταγωγής των ερευνητών.

γ) να εντάξουν σταδιακά τους ερευνητικούς οργανισμούς στη διαδικασία εισδοχής των ερευνητών.

3) όσον αφορά την οικογενειακή επανένωση:

α) να ευνοούν την εισδοχή των μελών της οικογένειας ερευνητή τρίτης χώρας όταν αυτή δεν είναι υποχρεωτική.

β) να αναγνωρίζουν στους ερευνητές τρίτων χωρών και στα μέλη της οικογενείας τους τη δυνατότητα να υποβάλλουν αίτηση οικογενειακής επανένωσης όταν τα μέλη της οικογένειας ευρίσκονται ήδη νόμιμα στην επικράτειά τους.

γ) να εξασφαλίζουν στα μέλη της οικογένειας ερευνητή τρίτης χώρας, τα οποία δέχονται στο πλαίσιο της οικογενειακής επανένωσης, την πλέον ευνοϊκή μεταχείριση που αναγνωρίζεται σε υπηκόους τρίτων χωρών όσον αφορά την πρόσβαση στην αγορά εργασίας του συγκεκριμένου κράτους μέλους.

δ) να καθορίζουν, για την χορήγηση απάντησης σε αίτηση εισδοχής μέλους της οικογένειας ερευνητή τρίτης χώρας, συντομότερη προθεσμία από εκείνη που προβλέπεται στο εθνικό δίκαιο και, σε κάθε περίπτωση, από την προθεσμία των εννέα μηνών που προβλέπεται από το άρθρο 5 παράγραφος 4 της οδηγίας 2003/86.

ε) να μην εφαρμόζουν στα μέλη της οικογένειας ερευνητών τρίτων χωρών περιόδους αναμονής.

4) όσον αφορά τη λειτουργική συνεργασία:

α) να διαβιβάζουν στην Επιτροπή τις πληροφορίες που αφορούν τα μέτρα που έχουν θεσπίσει για να διευκολύνουν την εισδοχή των ερευνητών τρίτων χωρών.

β) να συγκεντρώνουν στατιστικές σχετικά με τον αριθμό τίτλων διαμονής που εκδίδουν σε ερευνητές τρίτων χωρών καθώς και στα μέλη της οικογενείας τους.

γ) να διορίζουν στο εσωτερικό του υπουργείου που είναι αρμόδιο για τη μετανάστευση και, ενδεχομένως, στο εσωτερικό της τοπικής διοίκησής τους, έναν αρμόδιο επαφής για την εισδοχή των ερευνητών τρίτων χωρών.

δ) να διορίζουν στο εσωτερικό του υπουργείου που είναι αρμόδιο για την έρευνα έναν αρμόδιο επαφής για την εισδοχή των ερευνητών τρίτων χωρών.

ε) να διορίζουν στο εσωτερικό των πρεσβειών τους έναν αρμόδιο επαφής για την εισδοχή των ερευνητών τρίτων χωρών.

στ) να ενθαρρύνουν τον διορισμό από τους ερευνητικούς οργανισμούς ενός αρμόδιου επαφής στο εσωτερικό τους για την εισδοχή των ερευνητών τρίτων χωρών.

ζ) να φροντίζουν ώστε τα πρόσωπα που είναι αρμόδια για την εισδοχή των ερευνητών τρίτων χωρών στο εσωτερικό των διοικήσεών τους και των ερευνητικών οργανισμών να δικτυώνονται σε εθνικό επίπεδο.

Βρυξέλλες, [...]

Για το Συμβούλιο

Ο Πρόεδρος

[...]